ΓΡΑΠΤΗ ΕΡΩΤΗΣΗ P-0586/98 υποβολή: Giovanni Burtone (PPE) προς την Επιτροπή (23 Φεβρουαρίου 1998)

Θέμα: Μειωμένες τιμές της Alitalia - Παραβίαση των κανόνων περί ανταγωνισμού

Κατόπιν απόφασης της Επιτροπής, η αεροπορική εταιρία ALITALIA διέκοψε ορισμένες «μειωμένες τιμές» που εφάρμοζε σε ορισμένα δρομολόγια εντός Ιταλίας και ιδιαίτερα στις συνδέσεις με τα νησιά.

Λαμβάνοντας υπόψη ότι οι τιμές αυτές,

- αφενός επέτρεψαν κατά τους τελευταίους μήνες, μία αύξηση της τουριστικής ροής στις πλέον περιφερειακές ζώνες της χώρας (ιδιαίτερα στη Σικελία και τη Σαρδηνία), με καταφανές όφελος των παραγόντων του τομέα,

- αφετέρου κατέστησαν προσιτότερες τις μετακινήσεις των κατοίκων των περιοχών αυτών προς την υπόλοιπη Ιταλία,

προτίθεται η Ευρωπαϊκή Επιτροπή:

1. σε πλαίσιο πλήρους σεβασμού των Συνθηκών και όλων των νομοθετικών διατάξεων περί ανταγωνισμού να λάβει τα αναγκαία αντισταθμιστικά μέτρα ώστε να μην πλήττεται ο νησιωτικός πληθυσμός και ο τουρισμός εξαιτίας της περιθωριακής θέσης των περιοχών αυτών;

2. με ποιά μέσα, υπό ποιά μορφή και σε ποιό βαθμό προτίθεται η Ευρωπαϊκή Επιτροπή να λάβει τα απαραίτητα αυτά μέτρα;

Απάντηση του κ. Kinnock εξ ονόματος της Επιτροπής (24 Μαρτίου 1998)

Με την απόφασή της στις 15 Ιουλίου 1997 ((EE L 322 της 25.11.1997 )) για την έγκριση της καταβολής κρατικής ενίσχυσης στην Alitalia ύψους 2.750 δισεκατ. λιρετών Ιταλίας, η Επιτροπή καθόρισε συγκεκριμένες προϋποθέσεις οι οποίες μεταξύ άλλων προβλέπουν ότι η Alitalia θα πρέπει να απέχει από συμπεριφορές «price leadership» σε εγχώρια, ευρωπαϊκά ή διηπειρωτικά δρομολόγια. Ο λόγος της πρόβλεψης, ανάλογα προς άλλες περιπτώσεις κρατικών ενισχύσεων, είναι ότι ο μεταφορέας που λαμβάνει την ενίσχυση δεν θα πρέπει να είναι σε θέση να χρησιμοποιεί αυτούς τους πόρους κατά τρόπο που να εξασφαλίζει τεχνητά ανταγωνιστικά πλεονεκτήματα σε σύγκριση με τους μεταφορείς που δεν είναι αποδέκτες ανάλογης ενίσχυσης.

Σειρά καλώς τεκμηριωμένων καταγγελιών που υποβλήθηκαν στην Επιτροπή παρείχαν εξ αρχής αποδείξεις ότι η προϋπόθεση αυτή, που είχε γίνει αποδεκτή τόσο από τις ιταλικές αρχές όσο και από την Alitalia, δεν τηρήθηκε και ότι είχε ακολουθηθεί η συμπεριφορά price leadership σε σειρά δρομολογίων συμπεριλαμβανομένων των εσωτερικών δρομολογίων από τις 22 Ιουλίου 1997.

Κατόπιν τούτου η Επιτροπή εξέτασε διεξοδικά και ανέλαβε δράση προκειμένου να εξασφαλίσει ότι τηρείται η απόφασή της και ότι γίνονται πλήρως σεβαστές οι σχετικές προϋποθέσεις όπως η απαγόρευση της ανάληψης πρωτοβουλιών στον τομέα των τιμών, με στόχο την προστασία των νόμιμων συμφερόντων του ανταγωνισμού.

Σύμφωνα με τις διαβεβαιώσεις που παρασχέθηκαν στην Επιτροπή στις 6 Φεβρουαρίου 1998 εκ μέρους των ιταλικών αρχών, η Alitalia έπαυσε τις εκστρατείες προσφοράς ειδικών τιμών εντός του ΕΟΧ για τα δρομολόγια στα οποία αντιμετωπίζει ανταγωνισμό. Από 1ης Μαρτίου 1998, η Alitalia ενδέχεται να προσφέρει μέση τιμή ανάλογη με αυτές των ανταγωνιστών της στα συγκεκριμένα δρομολόγια.

Η Επιτροπή επισύρει την προσοχή του Αξιότιμου Μέλους του Κοινοβουλίου στο γεγονός ότι, εάν η ιταλική κυβέρνηση θεωρεί ότι τα δρομολόγια που συνδέουν τις ιταλικές περιφερειακές περιοχές με άλλα τμήματα κρατών μελών δεν εξυπηρετούνται δεόντως από προγραμματισμένες αεροπορικές υπηρεσίες, ενδέχεται να εφαρμόσει τις διατάξεις του άρθρου 4 του κανονισμού του Συμβουλίου αριθ. 2408/92 σχετικά με την πρόσβαση των κοινοτικών αερομεταφορέων στα ενδοκοινοτικά αεροπορικά δρομολόγια ((EE L 240 της 24.8.1992 )), που επιτρέπει την επιβολή υποχρεώσεων δημόσιας εξυπηρέτησης. Η Ιταλία ενδέχεται επίσης να είναι σε θέση να χρησιμοποιήσει το άρθρο 92, παράγραφος 2 α) της συνθήκης για τις αεροπορικές μεταφορές των κατοίκων των νήσων. Εμπίπτει στις αρμοδιότητες της Ιταλίας να διατυπώσει πρόταση σχετικά με την εφαρμογή των διατάξεων αυτών. Η Επιτροπή θα πρέπει να λάβει θέση μετά τη σχετική κοινοποίηση.